Proteas se pak slae het aan die Bokke herinnerAsof Suid-Afrika se vertoning nie op sigself ŉ skande was nie, het die skeidsregters Sondag die belaglikheid verder gevoer met die etenstyd wat geneem is toe daar nog net twee lopies deur Indië benodig is om te wen. Die vertoning van die Proteas in die eendagwedstryd op SuperSportpark was swakker as baie van die Springbokke se rugbyvertonings verlede jaar en kan seker vergelyk word met die slagting van 57-0 deur Nieu-Seeland in Albany. Die Proteas is vir net 118 uitgehaal – hulle swakste telling nóg op SuperSportpark, en hul laaste eendagtelling teen Suid-Afrika wat ŉ loesing van nege paaltjies beteken het. En nee, die Bokke se afrigtingspan was nie by die Proteas se voorbereiding betrokke nie … ♦ Indië het net een paaltjie op pad na die teiken van 119 lopies verloor en was op 117 toe die spelers vir etenstyd van die veld is. Dit was onverstaanbaar en kan niks vir die advertensie van die spel doen nie. ♦ Die tuisspan se kolwers het al tien paaltjies vanaf 39/0 tot 118 almal uit vir net 79 lopies verloor nadat Hashim Amla (23) en Quinton de Kock (20) saam 39 lopies om die eerste paaltjie aangeteken het. Die laaste vyf paaltjies het vir 11 lopies gekantel. JP Duminy (25) en Khayelihle Zondo (25) het darem ook so ietsie bygedra met Yuzvendra Chahal’ wat 5/22 geneem het. Dit was die tweede beste syfers nóg deur ŉ draaier in ŉ eendaagse wedstryd in Suid-Afrika naas Nicky Bojé se 5/21 teen Australië in 2002 op Nuweland. Dit was ook die Proteas se tweede laagste telling teen Indië ná die 117 in Nairobi in 1999. Die kolfbeurt het net 32.2 boulbeurte geduur. Dit is duidelik dat Suid-Afrika teen draaiers sukkel. Van hul 17 paaltjies wat tot dusver in die eendagreeks se twee wedstryde geval het, het die draaiers 13/151 (gemiddeld 11,61 per paaltjie) geneem teenoor die vinniger manne se vier paaltjies vir 233 lopies (gemiddelde 58,25 per paaltjie). Asof die kolwers se mislukking nie genoeg was nie, het die Proteas se boulers nie minder nie as ses wydlopers afgestuur, en Virat Kohli (48 nun), Rohid Sharma (15) en Shikhar Dhawan (51 nun) het net 20.3 beurte nodig gehad om die benodigde 119 aan te teken. Vir die volledige telkaart, klik hier